EIC ขีดเส้น “พรพันธ์ – SMI” จ่ายหนี้ 21 พ.ย. ขู่ดำเนินคดีหากไม่จ่ายตามกำหนด
EIC ขีดเส้น “พรพันธ์ ศิริวงศ์ ณ อยุธยา”- SMI จ่ายหนี้ 21 พ.ย.นี้ ขู่ดำเนินคดีไม่จ่ายตามกำหนด
14 พ.ย. 2559

บริษัท อุตสาหกรรม อีเล็คโทรนิคส์ จำกัด (มหาชน) หรือ EIC ระบุว่า สืบเนื่องจากที่ประชุมคณะกรรมการบริษัทครั้งที่ 14/2559 เมื่อวันที่ 29 กันยายน 2559 ที่ได้มีมติขยายระยะเวลาการชำระหนี้ของบริษัท สมาร์ท เมอช้านท์ อินเตอร์เนชั่นแนล จำกัด หรือ SMI ในการชำระเงินค่าหุ้นส่วนที่เหลือจำนวน 150,000,000 บาท ให้แก่บริษัทเป็นค่าซื้อหุ้นของบริษัท สมาร์ท แทรฟิค จำกัด หรือ ST จากบริษัท และขยายระยะเวลาการชำระคืนเงินมัดจำค่าหุ้นจำนวน 70,000,000 บาท พร้อมดอกเบี้ยจากนางสาวพรพันธ์ ศิริวงศ์ ณ อยุธยา
โดยเมื่อครบกำหนดชำระเงินในงวดวันที่ 31 ตุลาคม 2559 ซึ่ง SMI และนางสาวพรพันธ์ ศิริวงศ์ ณ อยุธยา ไม่สามารถชำระเงินให้แก่บริษัทได้ตามจำนวนที่กำหนดเอาไว้ ดังนั้น ที่ประชุมคณะกรรมการจึงมีมติมอบหมายให้ทนายความ ดำเนินการส่งหนังสือบอกกล่าว เพื่อเรียกให้ SMI และนางสาวพรพันธ์ ศิริวงศ์ ณ อยุธยา ชำระหนี้ทั้งหมดภายในวันที่ 21 พฤศจิกายน 2559 นี้ หากไม่สามารถชำระหนี้ภายในกำหนดดังกล่าว สำนักงานทนายความจะดำเนินการบอกเลิกสัญญา ฟ้องเรียกค่าเสียหายและดำเนินคดีต่อไป
ทั้งนี้ นายกุศล สังขนันท์ ประธานเจ้าหน้าที่บริหาร เปิดเผยว่า ทางคณะกรรมการบริษัทไม่ได้นิ่งนอนใจ และกำลังให้สำนักงานกฏหมายที่เป็นตัวแทนของบริษัทเร่งดำเนินการในเรื่องดังกล่าวอยู่ เพื่อปกป้องผลประโยชน์สูงสุดของบริษัท และผู้ถือหุ้นทุกราย ส่วนเรื่องการขยายธุรกิจบริษัทมีนโยบายที่จะขยายไลน์ธุรกิจเพิ่ม ไปทางด้านสื่อโฆษณา ป้าย Digital ที่ต้องใช้ระบบ Electronic และ LED ซึ่งขณะนี้อยู่ในระหว่างการเจรจา โดยจะเป็นการต่อยอดธุรกิจปัจจุบันของบริษัทไปอีกทางหนึ่ง และเป็นแหล่งรายได้ที่มั่นคงในอนาคต          